Пехар од рубина
Алекса Шантић 

Разбио сам пехар, што је
    Напај'о ме рујног вина,
Сад зал'јевам груди моје
    Са пехаром од рубина.

Не би пехар за св'јет дао,
    Ни за круну, одличје!
У бојишту за-њ бих пао -
    Нек' се врела крвца лије.

Кроз паклене муке љуте
    Без клецања проћ' бих знао,
Свих бих зала свлад'о путе
    Ал' пехара не бих дао!

Слатки пехар пун милоте
    Са небом ми душу спаја,
Слатки пехар, пун дивоте,
    Анђелскога пунан раја!

Слатки пехар! Чим га спазим
    У души се огањ прене,
Слатки пехар, ја га славим,
    Слатки пехар - усне њене!
У Мостару, 21. октобра 1890.
Шантићеве песме 1890.